Uy sharoitida kipriklarni parvarishlaymiz

Har bir qiz kipriklari chiroyli bo‘lishini orzu qiladi. Biz sizga kipriklar quyuq va chiroyli bo‘lishi uchun nimalar qilish kerakligi haqida maslahat bermoqchimiz.

Birinchi navbatda, vaqtincha bo‘lsa ham, dekorativ kosmetikadan voz keching. Ertalab unchalik achchiq bo‘lmagan iliq choy yoki qaynagan suvda yuvinib, kipriklarga krem surib qo‘ying. Uxlashdan oldin, ko‘zingizni bo‘yoqlardan sovun bilan emas, balki maxsus tozalovchi vositalar yordamida tozalash zarur.
Kipriklaringizni parvarishlash maqsadida kanakunjut, zaytun yoki bodom yog‘laridan foydalanishingiz mumkin. Kipriklarga pardoz cho‘tkachasi yordamida ozgina yog‘ surib qo‘ying. Bu oziqlantiruvchi yog‘lar kipriklar uchun juda foydali bo‘lib, tez o‘sishiga, quyuq va sog‘lom bo‘lishiga yordam beradi. Tunda ko‘zingizga tushmasligi uchun, bu yog‘larni uyqu oldidan emas, balki, avvalroq sursangiz maqsadga muvofiq bo‘ladi.
Bu tadbirni bir kunda bir mahal va o‘z vaqtida amalga oshirsangiz, kipriklaringiz uchun samarali natijani uzoq kutib o‘tirmaysiz. Bir hafta, uzog‘i bilan bir oy ichida sog‘lom va chiroyli kipriklarga ega bo‘lasiz.